L-imgħax fuq self li ġej mill-Faċilità huwa rreġistrat fir-rapport tal-profitt jew telf u introjtu ieħor komprensiv (“Imgħaxijiet u introjtu simili”) u fir-rapport tal-pożizzjoni finanzjarja (“Self u riċevibbli”) fuq il-bażi tad-dovuti bl-użu tar-rata tal-imgħax effettiva, li hija r-rata li tiskonta eżattament il-ħlas futur stmat bi flus jew riċevuti matul il-ħajja mistennija tas-self għall-ammont nett riportat tas-self. Ladarba l-valur irreġistrat ta’ self jitnaqqas minħabba indeboliment, l-introjtu mill-imgħax ikompli jkun rikonoxxut bl-użu tar-rata tal-imgħax effettiva oriġinali applikata għall-ammont riportat il-ġdid.

Il-fatturi li ġejjin jidħlu fid-determinazzjoni ta’ LG:

I)Il-affidabbiltà kreditizja tad-debitur: Il-ġestjoni tar-riskju tirrevedi indipendentement lil mutwatarju u tivvaluta l-affidabbiltà kreditizja tagħhom abbażi ta’ metodoloġiji interni u ta’ dejta esterna. Skont l-Istrateġija Avvanzata Basel II magħżula, il-Bank żviluppa metodoloġija tal-klassifikazzjoni interna (IRM) li tiddetermina l-klassifkazzjonijiet interni tal-mutwatarji u tal-garanti. Din hija bbażata fuq sett ta’ karti tal-punti speċifiċi biex jiġu definiti t-tipi ta’ kontroparti.

II)Il-korrelazzjoni tal-inadempjenza: tikkwantifika ċ-ċansijiet ta’ diffikultajiet finanzjarji simultanji li jirriżultaw kemm għal mutwatarju kif ukoll għall-garanti. Aktar ma tkun għolja l-korrelazzjoni bejn il-probabbiltajiet ta’ inadempjenza tal-mutwatarju u tal-garanti, aktar ikun baxx il-valur tal-garanzija u għalhekk aktar baxx l-LG.

III)Il-valur tal-istrumenti tal-garanzija u tat-titoli: dan il-valur huwa stmat abbażi tal-kombinazzjoni tal-affidabbiltà kreditizja tal-emittent u t-tip tal-istrument użat.

IV)Il-qafas kuntrattwali: qafas kuntrattwali sod se jżid mal-kwalità tas-self u jtejjeb il-klassifikazzjoni interna tiegħu.

V)It-tul tas-self: jekk kollox jibqa' l-istess, aktar ma jkun twil il-perjodu tas-self, aktar ikun għoli r-riskju li wieħed jiltaqa’ ma’ diffikultajiet biex iħallas lura s-self.

It-telf mistenni tas-self huwa kkalkolat billi jiġu kombinati l-ħames elementi diskussi hawn fuq. Jiddependi mil-livell ta’ dan it-telf, self jiġi assenjat għal wieħed mill-klassijiet LG segwenti elenkati hawn taħt:

A Self ta’ kwalità prima: hemm tliet sottokategoriji. A tinkludi r-riskji sovrani kollha tal-UE, jiġifieri self mogħti lill-Istati Membri jew huwa kompletament, espliċitament u inkondizzjonalment garantit mill-Istati Membri, fejn l-ebda diffikultajiet fil-ħlas lura ma huma mistennija u li għalih huwa allokat telf mhux mistenni ta’ 0 %. A+ tindika self mogħti lil (jew garantit minn) entitajiet apparti Stati Membri, mingħajr ebda aspettattiva ta’ deterjorament matul il-perjodu tas-self. A- tinkludi dawk l-operazzjonijiet ta’ self fejn hemm xi dubju dwar iż-żamma tal-istatus attwali tagħhom (pereżempju minħabba maturità twila, jew il-volatilità għolja tal-prezzijiet futuri ta’ kollateral li mill-bqija huma eċċellenti), iżda fejn kull żvantaġġ huwa mistenni li jkun limitat.

B Self ta’ kwalità għolja: dawn jirrappreżentaw klassi ta’ assi li magħhom il-bank iħossu komdu, għalkemm deterjorament żgħir fil-futur mhux eskluż. B+ u B- huma użati biex jindikaw il-probabbiltà relattiva tal-possibbiltà li jseħħ tali deterjorament.

C Self ta’ kwalità tajba: eżempju ta’ dan jista' jkun self skopert lil banek u korporattivi solidi b’self bullet loan ta’ seba' snin, jew amortizzament ekwivalenti, bil-maturità mal-iżborżament.